

**LIETUVOS RESPUBLIKOS SEIMO KANCELIARIJOS**

**TEISĖS DEPARTAMENTAS**

Biudžetinė įstaiga Gedimino pr. 53, 01109 Vilnius Tel. (0 5) 209 6169 El. p. td@lrs.lt

Duomenys kaupiami ir saugomi Juridinių asmenų registre Kodas 188605295

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos Respublikos Seimo 2024-04-30 Nr. V-2024-

Peticijų komisijai Į 2024-04-10 Nr. V-2024-5612

**DĖL PETICIJOJE PATEIKTO SIŪLYMO PAKEISTI VIETOS SAVIVALDOS ĮSTATYMO 38 STRAIPSNĮ**

Atsakydami į Jūsų prašymą, teikiame nuomonę dėl V. Jurgilevičienės ir kitų pareiškėjų peticijoje pateikto siūlymo Seimui pakeisti Vietos savivaldos įstatymo 38 straipsnį, vietoj jo 15 dalyje numatytos išmokos su seniūnaičio veikla susijusioms išlaidoms apmokėti nustatant už seniūnaičio veiklą mokamą atlyginimą.

Pažymime, kad dėl peticijoje pateikto siūlymo spręstina įvertinus seniūnaičių pagal Vietos savivaldos įstatymą atliekamų funkcijų pobūdį. Teisės departamentas politinio tikslingumo nustatyti už seniūnaičių veiklą mokėtiną atlyginimą nevertina.

Kartu atkreipiame dėmesį į tai, kad atlyginimo už seniūnaičio veiklą mokėjimo klausimas yra susijęs su įvairiais kitais tos veiklos aspektais, pavyzdžiui, darbo laiko apskaitos, atostogų reguliavimo klausimais, taip pat tuo, kas atliktų seniūnaičio „darbdavio“ funkciją, kokią įtaką atlyginimo mokėjimui turėtų seniūnaičio nedalyvavimas seniūnaičių sueigos posėdžiuose, ir pan. Šie klausimai turėtų būti vertinami ir sprendžiami kompleksiškai.

Pritarus peticijoje pateiktam siūlymui kartu reikėtų pakoreguoti ir kitas Vietos savivaldos įstatymo nuostatas. Pavyzdžiui, peticijoje siūlomas Vietos savivaldos įstatymo pakeitimas nederėtų su šio įstatymo 38 straipsnio 3 dalies nuostata, kad seniūnaitis dirba visuomeniniais pagrindais. Atsižvelgiant į tai, kad pagal šio įstatymo 15 straipsnį savivaldybės tarybos kompetencija yra išimtinė (kuriai priskirtų įgaliojimų savivaldybės taryba negali perduoti jokiai kitai savivaldybės institucijai ar įstaigai) ir paprastoji (kuriai priskirtus konkrečius įgaliojimus savivaldybės taryba gali pavesti vykdyti merui), pagal peticijoje pateiktą siūlymą nustačius savivaldybės tarybos įgaliojimus nustatyti seniūnaičio atlyginimo dydį reikėtų atitinkamai patikslinti ir 15 straipsnį, priskiriant šiuos įgaliojimus arba išimtinei, arba paprastajai savivaldybės tarybos kompetencijai.

Atkreiptinas dėmesys ir į tai, kad peticijoje nenumatyta siūlomo Vietos savivaldos įstatymo pakeitimo įsigaliojimo data. Jeigu jis įsigaliotų einamaisiais biudžetiniais metais, tai galėtų lemti savivaldybių biudžetuose nenumatytas seniūnaičių atlyginimams mokėti būtinas papildomas išlaidas. Peticijoje nepateikta preliminarių paskaičiavimų, kiek savivaldybių biudžetų lėšų reikėtų siūlomam įstatymui įgyvendinti. Atsižvelgiant į tai, taip pat į tai, kad peticijoje pateiktas siūlymas yra susijęs su savivaldybių veikla, dėl jo reikėtų gauti Lietuvos savivaldybių asociacijos nuomonę (Vietos savivaldos įstatymo 72 straipsnio 8 dalis).

Departamento direktorius Dainius Zebleckis

O. Buišienė, tel. (0 5) 209 6160, el. p. ona.buisiene@lrs.lt

V. Staugaitytė, tel. (0 5) 209 6898, el. p. viktorija.staugaityte@lrs.lt